title: La Puebla d'Íxar
text: Este articlo trata sobre La Puebla d'Íxar. Pa atros emplegos de lo toponimo Puebla se veiga Puebla (desambigación).
  
  La Puebla d'Íxar (La Puebla de Híjar en castellano) ye un municipio aragonés de la provincia de Teruel, situau en la comarca de lo Baixo Martín.
  
  La suya población ye de 982 habitants (2012) en una superficie de 60,78 km² y una densidat de 16,55 hab/km².
  
  Cheografía 
  La Puebla d'Íxar ye situau en un plan, a 254 metros d'altaria dencima de lo livel d'a mar y a una distancia de 163 km de Teruel, la capital de la suya provincia, y de 78 km de Zaragoza, la capital d'Aragón, con abundants auguas sotorranas. Lo suyo termin municipal ye travesau por lo río Martín
  
  La gara de lo tren (Ferrocarril de la Val de Zafán) se fació a bells cientos de metros de lo nuclio més antigo de lo lugar. Actualment una carrera luenga une la estación con lo nuclio antigo.
  
  En lo suyo termin, pero más cerca de Zaila y La Zaida ye lo despoblau de La Romana, que se menciona en textos de principios de lo sieglo XII. Atros nuclios de población tamién hué deshabitaus son La Romaneta, Torre la Sorda, Torre L'Ausín y Fabrica Salitraría. Cerca de La Romaneta trobamos la LIC de Val de Mesón con una important presencia d'aus esteparias.
  
  Muito en las afueras de lo lugar bi ha un poligono industrial situau en la marguin de la carretera nacional N 232 en dirección Zaragoza dito Venta del Barro con la fabrica de Prenavisa, un hostal y lo club Shangai-Lilí. En la Guerra Civil Espanyola estió un campo d'aviación.
  
  Mugas
  
  Parla 
  L'aragonés residual de La Puebla ye uno de los primers que s'estudioron. Felix Monge, profesor de la Universidat de Zaragoza, que ye naixito en Mainar, vivió de nino en La Puebla y publicó un estudio incompleto en 1951. La parla de La Puebla teneba ya n'ixas envueltas de Felix Monge menos aragonesismos que las parlas d'Íxar u Sant Per porque la zucrera y la estación trayoron muita población d'atros lugars de la redolada, como la familia de l'actriz Sara Mora Romeo y tamién de muit luent. Los factors socioculturals yeran prou diferents a los de la redolada, car yera un lugar industrializau. Manimenos encara rechistró los imperfectos traiban y saliban y muito vocabulario.
  
  La embotada de los de La Puebla ye en aragonés: los d'Íxar lis dicen bachanos probablement porque son auguas ta baixo de lo río Martín (Baixanos > Bachanos por cheada). Los de Binazeit (pronunciau en la redolada Binazai) tamién dicen asinas a los de Zaila, auguas ta baixo de lo río Aguas. La mesma embotada tienen los de Muniesa.
  
  Toponimia 
  Lo nombre feba referencia a un poblau anterior a la repoblación dito Gayén, asinas por eixemplo en la decada de 1450 lo sinyor d'Íxar Chuan Ferrández d'Íxar y Centelles escribiba:
  
  {{Cita|Anuezco e perpetua, indivisible e inseparable unión fago de los castillos, villas e lugares de Ixar, Urrea, la Pobla de Gayen e la Pobla de Benalfajar, de Belchit, Almonezir e la Pobla d'Albortón, e de Lezera e de Binazeit, con toda la jurisdiccion civil e criminal}}
  
  Con lo tiempo s'imposará l'apelativo d'Íxar, en especial quan son forachitaus los moriscos. Podemos veyer l'alternancia en Pobla de Izar de lo Fogache de 1495 y Pobla de Gayén u Puebla de Gayén en un texto de 1502.
  
  Encara bi ha toponimos en aragonés u con trazas aragonesas:Valletas, El Bochar, Espartosa, Ferrada, Ferraduras, Fila Badía, Fila del Pino, Fila Jordana, Fila Ráfales, Fila Rilla, Foguera, Foladaza, La Presquera, La Torraza, Loma el Coleto, Los Valellos, Mayuelos, Molino Rafel, Ojo Ferrerón, Plana San Antón, Planas, Basales, Val de Zaila, etz... Foladaza ye una zaica que riega lo que antes se deciba Foya de la Daza u Suelto de San Per, y perteneixeba a lo termin de Sant Per de Calanda que mugaba con La Romana. Mayelos ye una trascripción yeista de Malluelo que significa "vinyero chóven" en aragonés medieval y testimonia la tradición viticultora de la redolada antes de las grans plagas de Filoxera.
  
  Curiosos son los microtoponimos El Chárif, una plaza con una fuent a la entrada de lo lugar, y Val de Zafán, que podría estar un caso de metatesi dende l'adaptación aragonésa de Hassán: *Val de Fazán > Val de Zafán. Val de Zafán dió nombre a un tren, lo Ferrocarril de la Val de Zafán y la suya linia ferria que travesaba las comarcas de lo Baixo Aragón, Matarranya y Tierra Alta dica arribar en Tortosa, a on li deciban Lo Banyero.
  
   Apellius 
  Son caracteristicos los apellius Artal, Bordonaba, Gareta, Mugüerza, Pina, Pellicena, Polo, Baguer, Sierra y los d'orichen occitán Guallar (derivau de Guallart) y Lambea (derivau de como se diz en gascón Lembeye y castellanizau como la zaica Gayén en Gaén y foyeta en foeta por perda de -y- epentetica).
  
   Demografía 
  
   Administración 
   Reparto de concellers 
  
   Alcaldes 
  
   Puestos d'Intrés 
   Molimentos relichiosos 
  Ilesia parroquial de la Natividat de la Virchen, una ilesia de lo sieglo XVIII.
  Ermita de Nuestra Sinyora de las Dolors y de lo Santo Sepulcre, una ermita de lo sieglo XVII.
  
   Obras hidraulicas El Charif, fuent-abrebador en la plaza homonima.La Torica'', un aqüeducto de piedra picada construito en lo sieglo XIX.
  
  Galería d'imachens
  
  Fiestas 
  17 de chinero: Sant Antón.
  20 de chinero: Sant Fabián y Sant Sabastián.
  15 de mayo: Sant Isidro Labrador.
  25 de chulio: Sant Chaime o Mayor.
  15-16 d'agosto: Asumpción de la Virchen y Sant Roque.
  
  Referencias
  
  Se veiga tamién 
   Lista de municipios de Teruel.
  
  Vinclos externos 
  
    Pachina web no oficial sobre La Puebla d'Íxar.